На основу члана 44. став 2. Закона о култури („Службени гласник Републике Србије“, број 72/09, 13/16, 30/16 - испр., 6/20, 47/21 и 78/21), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 14. став 2. Одлуке о оснивању Дечијег културног центра Ниш ("Службени лист Града Ниша", број 112/18 – пречишћен текст, 99/20 и 85/21),

Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Дечијег културног центра Ниш за 2022. годину, број 1845-03, који је донео Управни одбор ове установе на седници одржаној 07.12.2021. године.

II Програм рада Дечијег културног центра Ниш за 2022. годину реализоваће се у складу са Финансијским планом ове установе за 2022. годину.

III Решење доставити Дечијем културном центру Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

др Бобан Џунић

***О б р а з л о ж е њ е***

На основу члана 44. Закона о култури („Службени гласник Републике Србије“, број 72/09, 13/16, 30/16 - испр., 6/20, 47/21 и 78/21), члана 14. Одлуке о оснивању Дечијег културног центра Ниш ("Службени лист Града Ниша", број 112/18 – пречишћен текст, 99/20 и 85/21) и члана 41. Статута Дечијег културног центра Ниш, управни одбор Дечијег културног центра Ниш, на седници одржаној 07.12.2021. године, донео је Програм рада Дечијег културног центра Ниш за 2022. годину, број 1845-03, и доставио га Градској управи за друштвене делатности на даљу надлежност.

Програм рада Дечијег културног центра за 2022. годину заснован је на неговању културно-уметничких и васпитно-образовних вредности и подстицају на исте, подвлачећи садржаје који подстичу машту, креативност и истраживачки афинитет.

У 2022. години највише пажње ова установа ће посветити дечијем стваралаштву и ангажовању деце у креативним програмима. Неке од манифестација које ће бити реализоване у 2022. години имају традицију дугу неколико деценија, а за наредну годину планирано је и увођење нових манифестација које су препознате као актуелне и занимљиве циљној групи. Централно место у програму рада заузима јавна градска манифестација „Мајска песма“ .

Поред планираних активности везаних за организацију фестивала дечије музике „Мајска песма“, посебну пажњу привлаче програми „Божићни шаховски турнир“, ликовни конкурс „Боје мог детињства“, литерарни конкурс „Радовићев венац“, дружење ученика „Сусретања“, летњи програм „Лето у Чаиру“ и „Дечија недеља“.

Планира се богат културно-уметнички и образовни садржај који ће се реализовати кроз активности креативних, музичких, плесно-рекреативних и ликовних радионица, као и дечјег и омладинског позоришта и литерарног клуба (који је домаћин „Сусретања“ и организатор конкурса „Радовићев венац“).

Као и претходних година, Дечији културни центар ће посебну пажњу посветити хуманитарном раду и сарадњи са школама.

Опремање простора, осавремењивање опреме за рад, едукација сарадника за писање пројеката и сарадња са организацијама које нуде могућост пројектног финансирања део је планова Установе и за 2022. годину.

Чланом 33. Одлуке о буџету Града Ниша за 2022. годину („Службени лист Града Ниша“, број 124/21) прописано је да „директни корисници буџетских средстава, који су у буџетском смислу одговорни за индиректне кориснике буџетских средстава, врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Дечијег културног центра Ниш за 2022. годину, који је у циљу целовитог сагледавања Програма достављен у прилогу.

Имајући у виду да је Програм рада Дечијег културног центра Ниш за 2022. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Дечијег културног центра Ниш за 2022. годину, као у диспозитиву.

вршилац дужности заменика начелника

Градске управе за друштвене делатности

Павлина Михајленко